Diari Oficial de la Generalitat Valenciana


Sumari del DOGV 9607, del 31-05-2023 (2023/5918)

RESOLUCIÓ de 24 de maig de 2023, de la Direcció General de Formació Professional i Ensenyaments de Règim Especial, per la qual es convoquen a la Comunitat Valenciana la fase de centre i la fase autonòmica dels premis professionals per a l'alumnat que ha conclòs els estudis professionals dels ensenyaments de Música i Dansa en el curs acadèmic 2022-2023.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9607

Data del DOGV
:   31-05-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/5918


Data del document
:   24-05-2023

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * distinció honorífica

RESOLUCIÓ de 24 de maig de 2023, de la Direcció General de Formació Professional i Ensenyaments de Règim Especial, per la qual es convoquen a la Comunitat Valenciana la fase de centre i la fase autonòmica dels premis professionals per a l'alumnat que ha conclòs els estudis professionals dels ensenyaments de Música i Dansa en el curs acadèmic 2022-2023. [2023/5918]  
El Decret 156/2007, de 21 de setembre, del Consell, pel qual s'estableix el currículum dels ensenyaments professionals de Dansa i es regula l'accés a aquests ensenyaments, determina en l'article 26 que els centres podran convocar anualment un premi extraordinari per a cada una de les modalitats que tinguen autoritzades; de la mateixa manera, l'article 25 del Decret 158/2007, de 21 de setembre, del Consell, pel qual s'estableix el currículum dels ensenyaments professionals de Música i es regula l'accés a aquests ensenyaments, contempla la possibilitat de convocar anualment el premi professional de Música en l'especialitat de què es tracte.   
La conselleria amb competències en educació va publicar l'Ordre 76/2014, de 16 de setembre, per la qual es regulen a la Comunitat Valenciana els premis professionals per a l'alumnat que ha conclòs els ensenyaments professionals de Música o de Dansa, amb l'objectiu de reconéixer i estimular l'esforç i la dedicació a la dansa i a la música realitzat al llarg dels estudis professionals.  
L'Ordre HAB 6478/2015, de 29 de juliol, per la qual es creen i regulen els premis nacionals al rendiment acadèmic de l'alumnat d'Educació Secundària Obligatòria i d'Ensenyaments Artístics Professionals en els àmbits de música, dansa i arts plàstiques i disseny (BOE 01.08.2015), promou reconéixer el rendiment excel·lent de l'alumnat d'Ensenyaments Artístics Professionals en els àmbits de música i dansa. L'alumnat que haja finalitzat els esmentats ensenyaments podrà optar a aquests premis en l'àmbit de gestió directa del Ministeri d'Educació i Formació Professional, a més d'haver sigut seleccionat per la Comunitat Valenciana per a participar en els premis nacionals per guanyar el premi autonòmic en alguna de les especialitats de Música o Dansa.  
  
Per tot això, la Direcció General de Formació Professional i Ensenyaments de Règim Especial, facultada per la disposició addicional quarta de l'Ordre 76/2014, de 16 de setembre, anteriorment mencionada, i en virtut de les competències que li confereix el Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport i l'Ordre 9/2021, de 7 de maig, de la Conselleria d'Educació, Cultura i Esport, de desplegament del Reglament orgànic i funcional de la Conselleria d'Educació, Cultura i Esport, resol:  
  
Primer. Objecte i àmbit de la convocatòria de la fase de centre dels premis professionals de Música i de Dansa  
Convocar els premis professionals, en la fase de centre, per a l'alumnat que ha conclòs els estudis professionals dels ensenyaments de Música i de Dansa, en les distintes especialitats en el curs acadèmic 2022-2023, als conservatoris professionals i centres autoritzats de la Comunitat Valenciana.  
  
Segon. Condicions d'accés  
1. Podrà optar al premi professional l'alumnat que haja cursat i superat, en les convocatòries ordinària o extraordinària del curs acadèmic 2022-2023, el sisé curs d'ensenyaments professionals de Dansa o Música en conservatoris i centres autoritzats situats a la Comunitat Valenciana.  
2. Per a concórrer a aquests premis, l'expedient acadèmic haurà de tindre una nota mitjana de totes les assignatures de 8 o superior a aquesta, calculada sobre el valor numèric de totes les assignatures, en els dos últims cursos dels ensenyaments professionals de Música i/o Dansa, i obtindre la següent qualificació específica segons el premi a què opte:  
a) En el cas de Dansa, haurà d'obtindre una qualificació mínima de 9 punts en les assignatures específiques de cinqué i sisé de l'especialitat del premi a què opte, que seran les següents:  
1) En l'especialitat de Ball Flamenc: Ball Flamenc.  
2) En l'especialitat de Dansa Clàssica: Dansa Clàssica i Repertori.  
3) En l'especialitat de Dansa Contemporània: Tècniques de Dansa Contemporània i Composició Coreogràfica.  
4) En l'especialitat de Dansa Espanyola: Escola Bolera i Dansa Estilitzada.  
b) En el cas de Música, per a poder presentar-se als premis de les distintes especialitats, haurà d'obtindre una qualificació mínima de 9 punts en l'assignatura específica, tant en cinqué curs com en sisé curs, de l'especialitat a què s'opte.  
c) En el cas de Música, per a poder presentar-se als premis en les distintes modalitats convocades, haurà d'obtindre una qualificació mínima de 9 punts en els dos cursos d'Anàlisi i en l'assignatura de Fonaments de Composició (modalitat Fonaments de Composició), en els dos cursos d'Història de la Música (modalitat Història de la Música) i en els dos últims cursos de l'assignatura de Música de Cambra, així com una qualificació mínima de 8 punts en sisé curs d'Instrument o Cant (modalitat Música de Cambra).  
A aquests efectes, les assignatures convalidades no seran tingudes en compte en el càlcul de la nota mitjana. En el cas de l'alumnat que haja ingressat en sisé curs, la nota mitjana estarà referida únicament a les assignatures d'aquest curs.  
  
Tercer. Documentació a aportar i presentació d'instàncies  
1. L'alumnat que, reunint els requisits indicats, desitge optar als premis professionals s'inscriurà al conservatori o centre autoritzat en el qual haja finalitzat els ensenyaments professionals, i haurà d'omplir la sol·licitud que figura en l'annex I de l'Ordre 76/2014, de 16 de setembre, anteriorment esmentada.  
2. El termini de presentació d'instàncies estarà determinat per la secretaria de cada conservatori o centre autoritzat d'ensenyaments artístics professionals de Música o de Dansa, i comprendrà un mínim de tres dies hàbils.  
3. Les persones participants comunicaran i aportaran, en el moment de presentar la sol·licitud:  
a) En el cas de Música, a excepció de l'alumnat aspirant al premi de Fonaments de Composició, el programa que realitzaran, i caldrà entregar tres còpies de cada una de les peces a interpretar, o del tema a exposar, en el cas de la modalitat d'Història de la Música.  
b) En el cas de Dansa, el programa a interpretar, i caldrà especificar totes les dades que siguen d'interés per al tribunal.  
4. La secretaria dels conservatoris, o els que exercisquen les seues funcions als centres autoritzats, es responsabilitzaran de comprovar que en les sol·licituds figuren totes les dades requerides i de certificar les assignatures cursades per l'alumnat juntament amb les seues corresponents qualificacions, i caldrà especificar la nota mitjana de l'expedient acadèmic referit als cursos cinqué i sisé.  
  
Quart. Realització de la prova  
La prova es realitzarà després de l'avaluació extraordinària de final de curs, i en qualsevol cas, els centres hauran de convocar-la durant la segona quinzena del mes de juny (del 19 al 30.06.2023), sempre complint totes les indicacions i protocols establits al centre, així com en el pla d'igualtat i convivència establit al conservatori o centre autoritzat.  
  
  
Cinqué. Contingut de la prova  
Caldrà ajustar-se al que disposa l'article 6 de l'Ordre de 76/2014, de 16 de setembre, de 2016.  
El centre haurà d'avisar amb antelació l'alumnat si el tribunal enregistrarà en format audiovisual la prova pràctica amb l'única finalitat de valorar en més detall aquesta actuació. Per a poder fer aquest enregistrament els centres hauran de comptar amb el consentiment exprés de l'alumnat, o del seu pare o mare o tutor o tutora legals, en cas de ser menors d'edat.  
  
Sisé. Composició del tribunal  
La direcció dels centres nomenarà els tribunals que han de jutjar aquests premis, segons la composició indicada en l'article 7 de l'Ordre de 76/2014, de 16 de setembre.  
  
Seté. Objecte i àmbit de la convocatòria de la fase autonòmica dels premis professionals de Música i de Dansa  
Convocar els premis professionals, en la fase autonòmica, per a l'alumnat que ha conclòs els estudis professionals dels ensenyaments de Música i de Dansa en les distintes especialitats en el curs acadèmic 2022-2023 als conservatoris professionals i centres autoritzats de la Comunitat Valenciana.  
  
Huité. Condicions d'accés  
Podrà accedir a la fase autonòmica l'alumnat que haja obtingut el premi en la fase de centre en l'especialitat o la modalitat corresponent als centres compresos en l'àmbit d'aplicació de l'Ordre 76/2014, de 16 de setembre.  
  
Nové. Documentació a aportar i presentació de sol·licituds  
1. El termini per a la presentació de sol·licituds per a la fase autonòmica dels premis professionals de Música i de Dansa del curs 2022-2023 s'obrirà una vegada haja finalitzat la fase de centre. El termini de presentació de sol·licituds finalitzarà el 7 de juliol de 2023.  
2. La sol·licitud, inclosa com a annex de l'Ordre 76/2014, de 16 de setembre, s'haurà de presentar juntament amb l'annex II d'aquesta ordre i un certificat del seu expedient acadèmic en el qual s'especifique la nota mitjana obtinguda en els dos últims cursos dels ensenyaments professionals de Música o de Dansa, i les qualificacions corresponents.  
3. El punt d'accés a la tramitació electrònica de les sol·licituds als premis de la fase autonòmica estarà disponible en el següent enllaç:   
https://www.gva.es/va/inicio/procedimientos'id\_proc=20514&version=amp  
Els conservatoris i centres autoritzats custodiaran una còpia, en format PDF, del justificant del registre de la sol·licitud. Aquesta còpia serà generada per la plataforma de la seu electrònica una vegada finalitzada i registrada telemàticament la corresponent sol·licitud. Els centres també hauran de custodiar tota la documentació aportada per l'alumnat.  
La sol·licitud i la documentació preceptiva presentada per altres mitjans diferents dels previstos determinarà l'exclusió d'ofici d'aquesta convocatòria.  
  
Deu. Realització de la prova  
La prova de la fase autonòmica es realitzarà els dies 25, 26, 27 i 28 de juliol de 2023. En el cas de dansa, serà en el Conservatori Professional de Dansa de València, i en el cas de música, en el Conservatori Professional de Música de Meliana.  
El dia i l'hora de realització de la prova es comunicarà a l'alumnat admés per mitjà de la publicació d'aquesta informació en l'adreça web de la Conselleria d'Educació, Cultura i Esport http://www.ceice.gva.es/va/web/ensenanzas-regimen-especial/inicio.  
  
Onze. Contingut de la prova  
1. El contingut de la prova s'ajustarà al que disposa l'article 13 de l'Ordre 76/2014, de 16 de setembre. A més, pel que fa a algunes de les modalitats convocades es determina que:  
a) En el premi d'Instrument o de Cant, la part d'anàlisi escrita harmònica, formal i estètica d'una obra o fragment, tindrà les característiques següents:  
L'exercici consistirà a respondre un qüestionari de setze preguntes de resposta breu i una pregunta a desenvolupar. Les preguntes es formularan en relació a la partitura que es proporcionarà a la persona candidata. L'alumnat també escoltarà l'àudio de la partitura.  
En les preguntes de resposta breu, cada resposta correcta comptarà 0,5 punts. La pregunta a desenvolupar tindrà una puntuació de 2 punts.  
Els elements que s'inclouran en el qüestionari seran: tonalitats (diferents tonalitats per les quals passa la peça, modulacions, etc.), harmonia (acords, tipus de notes estranyes, xifrats...), cadències, forma musical (binària simple, binària recapitulada, ternària simple, ternària composta, sonata, rondó simple, rondó sonata, fuga), estructura i unitats estructurals (seccions, subseccions, frases, semifrases, motius...), fenòmens estructurals (tempo, ritme, mètrica, textura, densitat, registre...), funcions estructurals (introducció, exposició, desenvolupament, transició, reexposició...) i estils musicals històrics.  
La duració de l'exercici serà de 2 hores.  
b) En el premi de Fonaments de Composicio, la part d'anàlisi escrita harmonica, formal i estètica d'una peca o fragment s'adequarà al nivell de segon curs de l'assignatura d'Anàlisi d'ensenyaments professionals i tindrà les mateixes característiques que per a l'alumnat que es presente al premi d'Instrument o Cant.  
A més, pel que fa a l'exercici de composició, aquest consistirà en l'elaboració d'una composició en estil lliure sobre un tema proposat pel tribunal, amb una extensio màxima de cinquanta compassos. En aquest exercici el tribunal determinarà la forma musical que ha de tindre la composició i la plantilla instrumental o vocal per a la qual s'escriu. El tribunal utilitzarà de referència els continguts del segon curs de l'assignatura de Fonaments de Composició.  
L'alumnat presentarà la partitura amb les anotacions que crega oportunes per tal de facilitar la comprensió de la composició (forma, motius, procediments de desenvolupament, funcions estructurals, etc.).  
La duracio de l'exercici serà de 4 hores com a màxim.  
c) En el premi de Dansa, en la part d'anàlisi escrita des del punt de vista estilístic, estètic, formal i musical d'una obra o fragment del repertori artístic de dansa, el tribunal triarà en el moment de la prova una peça coreogràfica a partir de tres propostes, les quals s'assenyalen a continuació:  
  
Especialitat de Dansa Clàssica:  
La Sylphide. Coreografia: August Bournonville.  
Llac dels cignes. Coreografia: Marius Petipa.  
Jewels. Coreografia: George Balanchine.  
  
Especialitat de Dansa Contemporània:  
Café Müller. Coreografia: Pina Bausch.  
Drumming. Coreografia: Rosas.  
El cinqué hivern. Coreografia: Mal Pelo.  
  
Especialitat de Dansa Espanyola:  
El sombrero de tres picos. Coreografia: José Antonio Ruiz.  
Medea. Coreografia: José Granero.  
Fuenteovejuna. Coreografia: Antonio Gades.  
  
Especialitat de Ball Flamenc:  
Carlos Saura Flamenco Hoy. Coreografia: Rafael Estévez i Nani Paños.  
Torero. Coreografia: Antonio Canales.  
Bodas de Sangre. Coreografia: Antonio Gades.  
  
Els elements que es tindran en compte a l'hora de valorar seran: coneixements generals de peça; elements històrics, estètics, formals i musicals, així com els vincles amb l'expressió de la dansa; utilització d'un vocabulari específic corresponent a l'especialitat de l'obra; correcció en l'expressió escrita, discurs organitzat i coherent en l'anàlisi; capacitat de raonar elaborant un discurs personal reflexiu i crític.  
  
La duració de l'exercici serà de 2 hores.  
En la fase autonòmica, amb l'única finalitat de valorar, en el premi d'Instrument, de Cant, i de Música de Cambra, la part d'interpretació en audició pública, s'enregistraran en suport audiovisual les actuacions de l'alumnat.  
  
Dotze. Composició del tribunal  
La direcció general competent en matèria d'ensenyaments artístics professionals designarà els membres dels tribunals, segons s'indica en l'article 14 de l'Ordre de 76/2014, de 16 de setembre.  
  
Tretze. Compliment de la normativa de tractament de dades de caràcter personal  
Els centres i alumnat que participen en la present convocatòria reconeixen expressament el sotmetiment de qualsevol activitat de tractament de dades de caràcter personal a la normativa nacional i de la Unió Europea sobre aquesta matèria i, en conseqüència, compliran el que dicta el Reglament (UE) 2016/679 del Parlament Europeu i del Consell de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades (pel qual es deroga la Directiva 95/46/CE), així com la Llei 3/2018, de 5 de desembre, de protecció de dades personals i garantia dels drets digitals, en relació amb qualsevol activitat de tractament de les dades de caràcter personal que es produïsquen durant el desenvolupament dels premis i, en particular, per al tractament de les dades personals de l'alumnat participant i dels membres dels tribunals.  
  
Als efectes abans esmentats, els conservatoris i centres autoritzats queden obligats a:  
a) Tractar les dades personals únicament d'acord amb la present convocatòria.  
b) Respectar la confidencialitat i deure de sigil de les dades personals, obligacions que subsistiran fins i tot després de finalitzar totes les fases del premi.  
c) No cedir dades a terceres persones sense l'autorització de la Conselleria d'Educació, Cultura i Esport.  
d) Finalitzades les fases del premi, conservar les dades als efectes exclusius d'atendre obligacions legals.  
e) Posar a la disposició de la Conselleria d'Educació, Cultura i Esport tota la informació necessària per a demostrar el compliment d'aquestes obligacions i contribuir, si és el cas, a la realització d'auditories, incloent-hi inspeccions, per part de la Conselleria d'Educació, Cultura i Esport o de terceres persones autoritzades per aquesta.  
f) No utilitzar en cap cas les dades per a finalitats diferents de l'execució del premi d'acord amb aquesta resolució.  
g) Assistir la Conselleria d'Educació, Cultura i Esport en l'atenció dels drets de protecció de dades de les persones interessades.  
  
h) Notificar a la Conselleria d'Educació, Cultura i Esport l'existència de bretxes o violacions de seguretat.  
i) Custodiar les dades de manera segura, complint el que s'estableix en l'annex II del Reial decret 3/2010, de 8 de gener, pel qual es regula l'Esquema Nacional de Seguretat en l'àmbit de l'administració electrònica.  
  
Catorze. Tractament de dades personals de les persones interessades  
La gestió dels premis professionals objecte de la present convocatòria requereix el tractament de dades personals de les persones participants i dels membres dels tribunals qualificadors, en els termes següents:  
a) Responsable del tractament: Conselleria d'Educació, Cultura i Esport, amb domicili a l'avinguda de Campanar, 32, 46418 de València; contacte: uwnhccmadduzkrswiacgpvbg@qdj.uw  
b) Categoria i origen de les dades a tractar: dades personals identificatives, de contacte, imatge/veu i gravació sonora de l'execució de les proves, dades proporcionades pels centres com a conseqüència de la realització de les proves de participació, així com dades de qualsevol altra naturalesa que puguen ser recollides a través de formularis, consulta a plataformes autonòmiques d'interoperabilitat (d'ara en avant, PAI) o a altres administracions públiques.  
c) Finalitats del tractament i base jurídica: amb base jurídica en el compliment d'una missió realitzada en interés públic i en l'exercici de poders públics, d'acord amb el que estableix l'Ordre 76/2014, de 16 de setembre, de la Conselleria d'Educació, Cultura i Esport, la present convocatòria i altres normes aplicables, incloent-hi les que regulen el tràmit electrònic, les dades personals es tractaran per a verificar les condicions d'accés i per a l'admissió de les sol·licituds de participació, nomenament dels tribunals i tramitació i concessió dels premis de música i dansa en les fases de centre i fase autonòmica.  
  
d) Destinataris de les dades: les dades personals podran ser comunicades a altres administracions i institucions públiques, entre les quals es troben, sense caràcter limitat, òrgans de caràcter autonòmic, local, estatal i de la UE, òrgans judicials i Ministeri Fiscal, Tribunal de Comptes, Corts Valencianes, Sindicatura de Comptes, IGAE, Defensor del Poble, Síndic de Greuges, Agència Valenciana Antifrau, Delegació de Protecció de Dades i altres tercers subjectes de dret privat amb interés legítim i/o dret d'accés en el procediment.  
Els noms i cognoms i la nota obtinguda per les persones premiades es publicarà en el Diari Oficial de la Generalitat Valenciana i quan corresponga, en compliment de la normativa aplicable, en el portal de transparència de la Generalitat Valenciana. En tot cas, aquesta publicació serà objecte de restriccions si resulta contrària al respecte i salvaguarda de l'honor o a la intimitat personal o familiar, sempre que estiga previst en la normativa reguladora i ho sol·liciten de forma justificada les persones interessades.  
Així mateix, amb base jurídica en el consentiment de la persona interessada (que té el caràcter de revocable), des de la Generalitat es podrà donar difusió dels premis i de les persones premiades a través del web www.ceice.gva.es, de les xarxes socials en les quals la Conselleria i el centre tinga perfils i dels mitjans de comunicació socials, així com mitjançant la participació en esdeveniments on es reivindique l'excel·lència de la formació en música i dansa a la Comunitat Valenciana.  
  
e) Les dades no seran objecte de transferències internacionals.  
f) Totes les dades sol·licitades a través del formulari de sol·licitud, així com la documentació vinculada, són necessàries per a poder tramitar la sol·licitud. La falta de comunicació d'aquestes dades a la Conselleria comportarà les conseqüències previstes per l'ordenament jurídic.  
g) Termini de conservació de dades: les dades personals es conservaran durant el temps necessari per a complir amb la finalitat per a la qual es van recollir i pels terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.  
h) Drets: la persona interessada pot exercir els drets d'accés, rectificació, supressió, oposició, limitació al tractament, portabilitat i a no ser objecte d'una decisió basada únicament en el tractament automatitzat i, si és el cas, a retirar el consentiment que haguera atorgat, a través de les vies següents:  
- Tràmit electrònic que es pot consultar en la pàgina web de la Conselleria www.ceice.gva.es, en el següent enllaç: www.ceice.gva.es/va/registre-de-tractament-de-dades  
- Enviant la petició a qualsevol de les adreces següents:  
· Postal: avinguda de Campanar, 32. 46422 València.  
· Electrònica: eemceipcovezfgmgqbtvlnnr@bri.xq  
- De manera presencial a través del registre.  
L'exercici dels drets requereix la identificació inequívoca de la persona interessada o del seu representant.  
i) Dret a reclamar davant de l'autoritat de control: la persona interessada pot presentar una reclamació davant de l'Agència Espanyola de Protecció de Dades (www.aepd.es) si considera que no s'han atés els seus drets o s'ha vulnerat el tractament de les seues dades personals. Prèviament, pot contactar amb la Delegació de Protecció de Dades de la Generalitat Valenciana a través de lnz@knk.xt o dirigir-se al passeig de l'Albereda, 16, 46209 València. Més informació: www.ceice.gva.es/va/registre-de-tractament-de-dades  
  
De conformitat amb el que disposen els articles 112, 113 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei reguladora de la jurisdicció contenciosa administrativa, aquest acte, que esgota la via administrativa, podrà ser objecte de recurs potestativament, en reposició, o bé es podrà plantejar directament un recurs contenciós administratiu en els terminis i davant dels òrgans que s'indiquen a continuació:  
  
a) El recurs de reposició haurà d'interposar-se davant de la consellera d'Educació, Cultura i Esport en el termini d'un mes a comptar des de l'endemà de la seua publicació.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la seua publicació.  
  
València, 24 de maig de 2023.- El director general de Formació Professional i Ensenyaments de Règim Especial: Manuel Gomicia Giménez.